  Виталий Пронин Удмуртстат ивортэмъя, шаерамы 1 сюрс 956 гуртъёс. Таос пӧлысь 149-аз 1 но улӥсез ӧвӧл. Арысь аре тырттэм сылӥсь коркаос йыло но йыло… Можга ёросысь Ягулпочинкаысь бервылӜутӥськыны секыт Удмуртстатысь ёзэн кивалтӥсь Людмила Сушкова верамъя, 2015-тӥ арын 488 гуртъёсын быдэн 10-50 адями улӥз ке, туэ январе сомында адямиен гуртъёс 503 луизы. Нош 50-100 адямиен гуртъёслэн лыдзы ялан кулэсме: 2002-тӥ арын соос 319 вал ке, али 276 кылемын. - Воксё калыктэм гуртъёслэн лыдзы эшшо но тросгес луысал, но уноез реестрысь но куштэмын ни, - шуэ Людмила Яковлевна. - Гуртъёсы берло дыре егит специалистъёс но уногес кыстӥськыны кутскемын: дышетӥсьёслы, врачъёслы, скал кыскисьёслы, трактористъёслы подъёмной сётъяло угось. Но та уг юртты ни: гуртын улӥсьёслэн лыдзы ялан синэ. 2017-тӥ арын гинэ гуртъёсын 520 сюрс 854 адями улэ вал. Туэ соослэн лыдзы 3,5 сюрслы кулэсмиз. Людмила Сушкова пусъемъя, тужгес ӝог бушало Красногорск, Кизнер, Якшур-Бӧдья, Балезино но Эгра ёросъёсысь гуртъёс. - Ёросамы тэль трос бере, нюлэс дасясьёслэн посёлокъёссы ас вакытаз трос вал. Уж быремен, калык отысь кошкиз, - шуэ Эгра ёрос йырлэн воштӥсез Ольга Соловьёва. - 1990-тӥ аръёсы 2 бадӟымесь совхозъёсмы - «Ново-Зятцинский» но «Игринский» - куашказы. Отысь калык городэ выжиз, музъемен вырыны мылкыд карисез ӧз сюры. Али ёросамы трос пичи удмурт гуртъёс. Удмуртъёс чидась но ужась луэменызы ик хозяйствоосты возё на. Но егитъёс уг кылё ни. Туннэ ёросамы 115 гурт пӧлысь ог 30-эз мырдэм возисько. Отын медпункт но, школа но ӧвӧл ни. Фермаоссы но берпуметӥ нуналъёссэс векало: уг выльдӥсько, ужасез но ӧвӧл. Озьы пичи гуртъёсмы матысь 10 ар ӵоже воксё бырыны быгатозы. Гуртэз выльысь ӝутӥсь сюроз на меда? Музъемен ӵошкатэм Мувыр гуртэз Александр Корепанов выльысь ӝутӥз ик. Ӵыжы-выжыосыз, эшъёсыз бордаз корка ӝутӥзы. Ферма, пилорама ужа. Бадӟым Зура гуртлы но таос 3 иськемын гинэ - улондэ ул. Соос шоры учкыса, Чуралуд гуртэз но адямиос выльысь ӝутоно кариськизы вал. 6 корка пуктӥзы, но 2-аз гинэ уло, мукетъёсыз - дача интыын. Узырмон ӧз узырмы Ольга Соловьёва пусъемъя, кулон но улон вискын шокась гуртъёс тужгес трос Мужбер гурт поселениын. Татысь 9 гурт пӧлысь 3-яз гинэ рос-прос быдэн ог 60 кузя улӥсез вань, мукетъёсаз - 1-3 адями, эшшо 2-аз - быдэн 10. - Ми палан эшшо но трос гуртъёс вал, табере соос реестрысь ик куштэмын, - шуэ гурт поселениен кивалтӥсь Валентин Шкляев. - Башмак удмурт гуртмы но адямитэк кылиз ни. Карта вылысь ӧм ӵуше на, калык, оло, берытскоз на шуыса. Узырмон гуртамы 3 корка улӥсь кылемын. Татысь ар ӵоже гинэ кӧня ке трос нылпиё семьяос мукет гуртэ кошкизы. Узырмонын угось школа но, магазин но ӧвӧл. Сюрес но отчы лэсьтымтэ - школа автобуслэн пыремез уг луы. Нылпиос нуналлы быдэ 6 иськем пыдын дышетскыны ветло, отӥяз автобусэн - Чутырозь. Тазьы луиз ке, Узырмонэ кылемъёс но, выль коркаоссэс кельтыса, кошкозы, оло. Нылпи садэз гинэ но поселениысь 2004-тӥ арын тупатъяны шуыса ворсазы но ӧз усьтэ ни. Табере 13 иськемлы палэнэ интыяськем Чутыр садэ 14 пиналъёсты анай-атайёс нуналлы быдэ нулло. Эшшо 9-эз черодын. Мужберын покчиосты дышетонъя школа вань ик, но сое но пытсаны туртто: пуэн эстӥське, юртэз но пу. Интыяз школа-сад ӝутыны проект вань, шуо. Но калыкмы тазьы ик кошкиз ке, нокыӵе школа ум адӟе. Поселениын «Мужбер» хозяйство ӧй луысал ке, мар карысалмы. Уж но сётэ, гуртъёсты возьыны но юрттэ. Кылсярысь, толалтэ сюресъёсты лымылэсь тазатонъя предприятиен огкыл гожтэмын - час ужамзылы 2,5 сюрс манет тыриськомы. Бюджет пичи бере, вань гуртъёсты сузяны луонлык уг сюры. Улӥ Шорни гуртэ берло толалтэоссэ трактор ӧм лэзьялэ. Корепанов кузпалъёс асьсэос тазьы ӵектӥзы вал, ми понна гинэ эн сюлмаське, пе. Сӥзьыл мешокъёсын сиён-юон басьяса дасяллязы. Толалтэ мар ке кулэ луыкуз, куасэн сюрес вылэ поталлязы. Туэ, ӧйтӧд, кызьы улоз гурт. Пелагея Корепанова огназ кылиз, картэз кулӥз, оло, нылпиосыз толалтэлы асьсэ доры кутозы ай. Но аслаз юртысьтыз кошкемез уг поты. Кабаново гуртазы но 1 улӥсь. Лымы пельтыку гинэ со, сюрес усьтыны курыса, жингыртэ ни. Озьы 1 адямилы сюресэз усьтон поселенилы 10 сюрс манет тыр усе. - Мон тыныд куас но басьто, оло, сюресэз сокем ӵем ум сузялэ шуыса ӵектӥсько - соглаш уг кариськы. Со коньдонэз мукет азе но кутыны луысал, кылсярысь, кытчы ке щебень кисьтысалмы. Эшшо ке гуртъёсты югдытэм понна тыллы тыроно на. Кылсярысь, Узырмон гуртысь 3 светильник понна толэзяз ог 700 манет тыроно. Турнаны но уксё кулэ - гужем 10-12 сюрс манет кошке. Копейка борды копейка люкаське. Буш гуртъёсты но турнаса возёно ук, тылпу медаз поты шуыса. Оглом 9 гуртлы толалтэ сюресъёсты возьыны 110 сюрс манет быре, гужем 54 сюрс манет усе. Сюлэм вӧсь ке но, гуртъёс быро шуыса, куддыр малпаськод: 1 адямиен улӥсь гуртэз возьытозь, кылемъёссэ юнматыны луысал. 1985-тӥ арын Эграе сюрон понна Шаркан пыртӥ потоно луэ вал - асьме районтӥмы мыныны машина ӧз быгатылы - сокем начаресь вал сюресъёс. Али но уд ушъяськы. 2 ФАП-лы 1 фельдшер. Чумой но Мужбер вискын улыса, ачиз но жадиз ни. Транспортэз но ӧвӧл - нуналаз 15 иськем пыдын дэри кола. Пенсие потӥз ке, местаяз лыктӥсь но уз сюры. Соку кинлы кулэ луомы на? - шуэ Валентин Анатольевич. Кин утёз? Кизнер ёросын берло 10 ар ӵоже 6 гуртъёсты реестрысь куштӥзы. Али гинэ карта вылысь Липовка, Синярка, Советской починок ӵушемын. Туннэ-ӵуказе таос пӧлы пыроз Новая Заря - гуртын нокин уг улы ни, прописказы гинэ вань. Кизнер ёросысь депутатъёслэн Кенешсылэн тӧроез Вениамин Андреев пусъемъя, гурт хозяйство но куддыр гуртэз быронлэсь уг утьы. Кылсярысь, Вуж Бӧдья гуртын нокыӵе хозяйство ӧвӧл, но калык палэнын ужаса но, гуртысьтыз уг кошкы. Со дыре ик Вичуркаын йӧн-йӧн «Новый путь» хозяйство вань, али гинэ выль ферма ӝутӥзы, нош ужасьёссы пересьмо, школаязы 36 пинал сяна уг ветлы. Учконо ке, бырем гуртъёсты реестрысь куштыны капчигес. Соос документъёсын вань ке, электроезъёсты но, сюресэз но чакласа возёно, телефон юнматоно. Тылпу потонлэсь, пыдйылчиос ветлонлэсь но кышкыт. Соин но кизнеръёс бырем гуртъёссылэн, документъёссылэсь мозмытскыны дырто. Зэм, реестрысь гуртэз куштыны куддыр быдэс ар кулэ. Документъёсын выронэз ик кӧня. Гурт поселенилэн сессияз эскероно, райсоветэ вазиськоно, депутатъёслы решение кутоно, собере Кун Кенеше вазиськоно. Кун Кенешын сое эскерыны дыр кулэ. Реестрысь куштыса но, коркаос, сисьмем пиньёс кадь, кема сыло на гурт бервылын. Эгра ёросысь Сеп гуртын бырем гуртъёслы сӥзем музей ужа ке, Можга ёросын гуртъёс бервылын шайвылысь плитаос вылын кадь синпелетъёс ӝутэмын, вылаз гожтэмын фамилиос, ку кылдэмын но быремын гурт. Нош Алнаш ёросын пулэсь киросъёс шуккылэмын… Ӧйтӧд, кӧня кирос шуккыны кулэ ай. Нош кин утёз быронлэсь? - «Авангард» хозяйствоямы пырись вань пичиесь гуртъёсы газ но, сюрес но кыскемын. Но уж ӧз луы ке, адямиез со уз возьы, - шуэ Ува ёросысь хозяйствоен кивалтӥсь, Кун Кенешысь депутат Фарит Халитов. - Сием потэ нуналлы быдэ. Шаерамы «Комфортная городская среда» программа пыӵа, городъёсты эшшо умойгес карыны тыршо. Кулэ гуртлы но сыӵе программа кылдытыны. Пичи хозяйствоосты но, фермеръёсты но, личной подсобной хозяйство возисьёсты но быдтыны уг яра. 4-5 скал вордӥсь адямилэн, оло, бордаз эшшо сомында ик пудо кутэмез потоз, соку со музъем кузё луоз. Мон ачим фермерысь потэмын. Татарстанын 12 скаллэсь ӧжыт пудо вордӥсь мурт начар мурт лыдъяське. Соин ик гуртын улыны условиос кылдытоно. Котькуд гуртын производство луиз ке, соку пичи гуртъёс но уз быре, кин тодэ, оло, куштэм гуртъёсазы но берытскисьёс сюроз. Елена САРАМАТОВА  